CELEX: 32018R1640
Language: fi
Date: 2018-07-13 00:00:00
Title: Komission delegoitu asetus (EU) 2018/1640, annettu 13 päivänä heinäkuuta 2018, Euroopan parlamentin ja asetuksen (EU) 2016/1011 täydentämisestä valvottuihin tietolähteisiin sovellettavien hallinto- ja valvontavaatimusten tarkentamista koskevilla teknisillä sääntelystandardeilla (ETA:n kannalta merkityksellinen teksti.)

5.11.2018   
               
               
                  FI
               
               
                  Euroopan unionin virallinen lehti
               
               
                  L 274/16
               
            
         KOMISSION DELEGOITU ASETUS (EU) 2018/1640,
         annettu 13 päivänä heinäkuuta 2018,
         Euroopan parlamentin ja asetuksen (EU) 2016/1011 täydentämisestä valvottuihin tietolähteisiin sovellettavien hallinto- ja valvontavaatimusten tarkentamista koskevilla teknisillä sääntelystandardeilla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 16 artiklan 5 kohdan neljännen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 16 artiklassa asetetaan valvotuille tietolähteille tiettyjä hallinto- ja valvontavaatimuksia, mukaan luettuna vaatimus ottaa käyttöön valvontakehys, jolla varmistetaan syöttötietojen koskemattomuus, tarkkuus ja luotettavuus, sekä vaatimus ottaa käyttöön tehokkaat järjestelmät ja valvonta, joilla varmistetaan syöttötietojen kaikkien toimitusten koskemattomuus ja luotettavuus. Joitakin näistä vaatimuksista käsitellään jo asetuksen (EU) 2016/1011 11 ja 15 artiklassa ja vastaavissa delegoiduissa asetuksissa. Tämän komission delegoidun asetuksen säännöksissä mennään kuitenkin tietyiltä osin pidemmälle kuin asetuksen (EU) 2016/1011 11 ja 15 artiklan säännöksissä, eikä 11 ja 15 artiklan säännöksiä välttämättä sovelleta tiettyihin valvottuihin tietolähteisiin, koska ne toimittavat tietoja asetuksen (EU) 2016/1011 soveltamisalan ulkopuolelle jäävien hallinnoijien tarjoamia vertailuarvoja varten. Tässä komission delegoidussa asetuksessa vahvistetut vaatimukset eivät oikeudellisen epävarmuuden välttämiseksi rajoita asetuksen (EU) 2016/1011 11 ja 15 artiklan ja vastaavien delegoitujen asetusten soveltamista, minkä vuoksi niitä sovelletaan vain siinä määrin kuin ne täydentävät edellä mainittuja säännöksiä.
                  
               
                     (2)
                  
                  
                     Valvotun tietolähteen käyttöön ottamaan valvontajärjestelmään olisi sisällyttävä menettely, jolla havaitaan ja hallitaan asetuksen (EU) 2016/1011 ja sovellettavien käytännesääntöjen rikkomisia, sekä toimintatavat väärinkäytösten paljastamista ja syöttötietojen toimitusprosessin valvontaa ja säännöllistä arviointia varten. Tämä antaisi valvotuille tietolähteille mahdollisuuden varmistaa, että ne toimivat laillisesti ja toimittavat tarkkoja ja luotettavia syöttötietoja.
                  
               
                     (3)
                  
                  
                     Koulutukseen, joka valvotun tietolähteen palveluksessa olevilla luovuttajilla on asetuksen (EU) 2016/1011 16 artiklan 2 kohdan b alakohdan mukaan oltava, olisi sisällyttävä myös koulutus siitä, miten vertailuarvolla on tarkoitus mitata kohteena olevaa markkina- tai taloustilannetta, sekä koulutus kaikista syöttötietojen toimittamiseen sovellettavista käytännesääntöjen osista. Tämä on keskeinen väline varmistettaessa sitä, että luovuttajat toimivat asianmukaisesti ja vertailuarvon menetelmien mukaisesti.
                  
               
                     (4)
                  
                  
                     Eturistiriitojen hallitsemismenettelyihin, jotka valvotulla tietolähteellä on asetuksen (EU) 2016/1011 16 artiklan 2 kohdan c alakohdan mukaan oltava käytössään, olisi sisällyttävä menettelyt, joilla luovuttajat erotetaan tietolähteen muista työntekijöistä, sekä menettelyt, jotka koskevat luovuttajiin sovellettavaa tietolähteen palkka- ja palkkiopolitiikkaa, jotta luovuttajilla olisi mahdollisimman vähän kannustimia manipuloida syöttötietojen toimittamista.
                  
               
                     (5)
                  
                  
                     Tietojen säilytysjärjestelmiin, jotka valvotulla tietolähteellä on asetuksen (EU) 2016/1011 16 artiklan 2 kohdan d alakohdan mukaan oltava, olisi sisällyttävä vaatimus säilyttää syöttötietojen toimittamiseen liittyvät viestintätiedot, luovuttajien nimet mukaan luettuina. Näin pyritään tarjoamaan riittävästi läpinäkyvyyttä.
                  
               
                     (6)
                  
                  
                     Tietolähteiden mahdollisuus käyttää harkintavaltaa aiheuttaa sen riskin, että eri asiantuntijat käyttävät harkintavaltaa eri tavalla tai että jopa sama asiantuntija käyttää sitä ajan mittaan eri tavalla. Harkintavalta lisää myös vertailuarvon alttiutta manipuloinnille. Sen vuoksi on tarpeen, että asetuksen (EU) 2016/1011 16 artiklan 3 kohdan mukaisesti laadittuihin käytänteisiin sisältyy kehys, jolla varmistetaan johdonmukaisuus päättelyn tai harkintavallan käytössä ja vähennetään manipuloinnin riskiä. Kehyksessä olisi asetettava velvollisuus suorittaa säännöllisiä sisäisiä arviointeja asiantuntemukseen perustuvan päättelyn soveltamisesta. Lisäksi siinä olisi määritettävä huomioon otettavat ja huomiotta jätettävät tietotyypit, jotta harkintavalta voitaisiin rajata asianmukaisesti.
                  
               
                     (7)
                  
                  
                     Hallinnoijille olisi annettava riittävästi aikaa varmistaa tämän asetuksen vaatimusten noudattaminen. Sen vuoksi tätä asetusta olisi alettava soveltaa kahden kuukauden kuluttua sen voimaantulosta.
                  
               
                     (8)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
                  
               
                     (9)
                  
                  
                     EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Soveltamisala
            Tätä asetusta ei sovelleta valvottuihin tietolähteisiin, jotka toimittavat tietoja ainoastaan muita kuin merkittäviä vertailuarvoja varten.
            Tässä asetuksessa vahvistetut vaatimukset eivät rajoita asetuksen (EU) 2016/1011 11 ja 15 artiklassa asetettujen vaatimusten ja mainitun asetuksen 11 artiklan 5 kohdan ja 15 artiklan 6 kohdan nojalla hyväksyttyjen teknisten sääntelystandardien (3) soveltamista.
         
         
            2 artikla
            Valvontakehys
            Valvontakehykseen, joka valvotulla tietolähteellä on asetuksen (EU) 2016/1011 16 artiklan 1 kohdan mukaan oltava käytössään, on sisällyttävä ainakin seuraavanlaisen valvonnan käyttöönotto ja ylläpito:
            
                        a)
                     
                     
                        syöttötietojen toimitusprosessin valvontaan tarkoitettu tehokas valvontamekanismi, johon sisältyy riskienhallintajärjestelmä, tietojen toimitusprosessista vastaavien johtohenkilöiden yksilöiminen sekä tietolähteen organisaatioon kuuluvien vaatimustenmukaisuuden valvontatoiminnon ja sisäisen tarkastuksen toiminnon osallistuminen;
                     
                  
                        b)
                     
                     
                        väärinkäytösten paljastamista koskeva toimintatapa, mukaan luettuina asianmukaiset toimet väärinkäytösten paljastajien suojelemiseksi;
                     
                  
                        c)
                     
                     
                        menettely, jolla havaitaan ja hallitaan asetuksen (EU) 2016/1011 rikkomisia ja mainitun asetuksen 15 artiklan mukaisesti laadittujen sovellettavien käytännesääntöjen rikkomisia, mukaan luettuna menettely, jolla tutkitaan havaittuja rikkomisia ja kirjataan niiden johdosta toteutetut toimet;
                     
                  
                        d)
                     
                     
                        tietojen toimitusprosessin säännölliset arvioinnit, jotka on suoritettava ainakin vuosittain sekä silloin, kun sovellettaviin käytännesääntöihin tehdään muutos.
                     
                  
         
            3 artikla
            Luovuttajien valvonta
            
               1.   Järjestelmiin ja valvontaan, jotka valvotulla tietolähteellä on asetuksen (EU) 2016/1011 16 artiklan 2 kohdan a alakohdan mukaan oltava käytössään, on sisällyttävä dokumentoitu ja tehokas tietojen toimitusprosessi ja ainakin seuraavat osat:
               
                           a)
                        
                        
                           luovuttajien nimeämisprosessi sekä menettelyt tietojen toimittamiseksi silloin, kun luovuttaja ei yllättäen ole käytettävissä, mukaan luettuna sijaisten nimeäminen;
                        
                     
                           b)
                        
                        
                           toimituksiin käytettävien tietojen ja itse toimitusten seurantamenettelyt ja -järjestelmät, jotka pystyvät tuottamaan hälytyksiä luovuttajan ennalta määrittämien parametrien mukaisesti.
                        
                     
            
               2.   Sovellettaessa asetuksen (EU) 2016/1011 16 artiklan 2 kohdan a alakohtaa tietolähteen on otettava huomioon seuraavat perusteet sen määrittämiseksi, onko oikeasuhteista ottaa käyttöön hyväksyttäminen luovuttajaa ylemmässä asemassa olevalla luonnollisella henkilöllä, sanotun kuitenkaan rajoittamatta mainitun asetuksen 15 artiklan nojalla asetettujen vaatimusten soveltamista:
               
                           a)
                        
                        
                           toimitusprosessiin liittyvän harkintavallan taso;
                        
                     
                           b)
                        
                        
                           valvotun tietolähteen toimintojen luonne, mittakaava ja monimutkaisuus;
                        
                     
                           c)
                        
                        
                           se, voiko vertailuarvon syöttötietojen toimittamisen ja tietolähteen harjoittaman kaupankäynnin tai muun toiminnan välillä syntyä eturistiriitoja.
                        
                     
            
               3.   Jos valvotun tietolähteen käyttöön ottamaan valvontaan sisältyy hyväksyttäminen luovuttajaa ylemmässä asemassa olevalla luonnollisella henkilöllä, valvontaan on sisällyttävä selkeät säännöt hyväksyttämisen ajoituksesta ja, jos valvonnassa annetaan mahdollisuus toteuttaa hyväksyttäminen syöttötietojen toimittamisen jälkeen, niissä on tarkennettava, missä olosuhteissa toimituksen jälkeinen hyväksyttäminen sallitaan, sekä enimmäisaika, jonka kuluessa hyväksyttäminen on toteutettava.
            
         
         
            4 artikla
            Luovuttajien koulutus
            
               1.   Järjestelmiin ja valvontaan, jotka valvotulla tietolähteellä on asetuksen (EU) 2016/1011 16 artiklan 2 kohdan b alakohdan mukaan oltava käytössään, on sisällyttävä koulutusohjelmia sen varmistamiseksi, että jokaisella luovuttajalla on
               
                           a)
                        
                        
                           asianmukaiset tiedot ja kokemus siitä, miten vertailuarvolla on tarkoitus mitata kohteena olevaa markkina- tai taloustilannetta;
                        
                     
                           b)
                        
                        
                           asianmukaiset tiedot mainitun asetuksen 15 artiklan 1 kohdan mukaisesti laadittujen käytännesääntöjen kaikista osista, jos käytännesäännöt on laadittu.
                        
                     
            
               2.   Edellä 1 kohdan a ja b alakohdassa tarkoitetut luovuttajien tiedot ja heidän tietonsa asetuksen (EU) 2016/1011 vaatimuksista sekä Euroopan parlamentin ja neuvoston asetuksen (EU) N:o 596/2014 (4) vaatimuksista, sikäli kuin ne ovat sovellettavissa luovuttajien tehtäviin, on arvioitava säännöllisesti uudelleen ja joka tapauksessa vähintään kerran vuodessa sen varmistamiseksi, että kunkin luovuttajan on yhä asianmukaista toimia luovuttajana.
            
            
               3.   Edellä olevaa 2 kohtaa ei sovelleta, jos on kyse merkittävien vertailuarvojen valvotuista tietolähteistä.
            
         
         
            5 artikla
            Eturistiriidat
            
               1.   Eturistiriitojen hallitsemismenettelyihin, jotka valvotulla tietolähteellä on asetuksen (EU) 2016/1011 16 artiklan 2 kohdan c alakohdan mukaan oltava käytössään, on sisällyttävä ainakin seuraavat menettelyt:
               
                           a)
                        
                        
                           eturistiriitarekisteri, joka on pidettävä ajan tasalla ja jota on käytettävä kaikkien tunnistettujen eturistiriitojen ja niiden hallitsemiseksi toteutettujen toimenpiteiden kirjaamiseen. Rekisterin on oltava sisäisten tarkastajien tai ulkoisten tilintarkastajien saatavilla;
                        
                     
                           b)
                        
                        
                           luovuttajien fyysinen erottaminen tietolähteen muista työntekijöistä, jos erottaminen on asianmukaista ottaen huomioon toimitusprosessiin liittyvän harkintavallan taso, valvotun tietolähteen toimintojen luonne, mittakaava ja monimutkaisuus sekä se, voiko vertailuarvon syöttötietojen toimittamisen ja tietolähteen harjoittaman kaupankäynnin tai muun toiminnan välillä syntyä eturistiriitoja;
                        
                     
                           c)
                        
                        
                           asianmukaiset sisäiset valvontamenettelyt, mukaan luettuina, jos työntekijöitä ei ole erotettu organisatorisesti tai fyysisesti toisistaan, säännöt luovuttajien vuorovaikutuksesta kaupankäyntihenkilöstön kanssa.
                        
                     
            
               2.   Eturistiriitojen hallitsemismenettelyihin on sisällyttävä myös luovuttajiin sovellettava palkka- ja palkkiopolitiikka, jolla varmistetaan, ettei luovuttajan palkitseminen kytkeydy mihinkään seuraavista:
               
                           a)
                        
                        
                           vertailuarvon arvo;
                        
                     
                           b)
                        
                        
                           toteutettujen toimitusten erityiset arvot; ja
                        
                     
                           c)
                        
                        
                           valvotun tietolähteen kaikkien sellaisten erityistoimintojen suorittaminen, joista voi aiheutua vertailuarvon syöttötietojen toimittamiseen liittyvä eturistiriita.
                        
                     
         
         
            6 artikla
            Tietojen säilyttäminen
            
               1.   Asetuksen (EU) 2016/1011 16 artiklan 2 kohdan d alakohdan mukaisesti säilytettäviin, syöttötietojen toimittamiseen liittyviin viestintätietoihin on sisällyttävä tiedot toteutetuista toimituksista sekä luovuttajien nimet.
            
            
               2.   Asetuksen (EU) 2016/1011 16 artiklan 2 kohdan d alakohdan mukaisesti säilytettäviin tietoihin, jotka koskevat tietolähteen altistumista sellaisiin rahoitusvälineisiin liittyville riskeille, joissa vertailuarvoa käytetään viitteenä, on sisällyttävä tiedot valvotun tietolähteen harjoittamasta toiminnasta, josta riskit aiheutuvat.
            
            
               3.   Asetuksen (EU) 2016/1011 16 artiklan 2 kohdan e alakohdan mukaisesti säilytettäviin, sisäisiä ja ulkoisia auditointeja koskeviin tietoihin on sisällyttävä taustakatsaus, tarkastuskertomus ja tiedot kaikista kunkin auditoinnin johdosta toteutetuista toimista.
            
            
               4.   Edellä olevaa 3 kohtaa ei sovelleta, jos on kyse merkittävien vertailuarvojen valvotuista tietolähteistä.
            
         
         
            7 artikla
            Asiantuntemukseen perustuva päättely
            Käytänteisiin, jotka valvotun tietolähteen on asetuksen (EU) 2016/1011 16 artiklan 3 kohdan mukaan laadittava, jos syöttötiedot perustuvat asiantuntemukseen perustuvaan päättelyyn, on sisällyttävä ainakin seuraavat osat:
            
                        a)
                     
                     
                        kehys, jolla varmistetaan eri luovuttajien välinen johdonmukaisuus ja ajallinen johdonmukaisuus päättelyn tai harkintavallan käytössä;
                     
                  
                        b)
                     
                     
                        sellaisten tietotyyppien määrittäminen, jotka voidaan tai joita ei voida ottaa huomioon päättelyn tai harkintavallan käytössä;
                     
                  
                        c)
                     
                     
                        menettelyt, joilla arvioidaan päättelyn tai harkintavallan käyttöä.
                     
                  
         
            8 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 25 päivästä tammikuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä heinäkuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
         
            (3)  Komission delegoitu asetus (EU) 2018/1638, annettu 13 päivänä heinäkuuta 2018, Euroopan parlamentin ja neuvoston asetuksen (EU) 2016/1011 täydentämisestä teknisillä sääntelystandardeilla, joissa tarkennetaan, miten syöttötietojen asianmukaisuus ja todennettavuus varmistetaan, sekä tietolähteiden sisäiset valvonta- ja todentamismenettelyt, joiden käytössäolo kriittisen tai merkittävän vertailuarvon hallinnoijan on varmistettava, jos syöttötiedot saadaan kaupankäyntitoiminnosta (katso tämän virallisen lehden sivu 6), ja komission delegoitu asetus (EU) 2018/1639, annettu 13 päivänä heinäkuuta 2018 Euroopan parlamentin ja asetuksen (EU) 2016/1011 täydentämisestä tietolähteiltä saataviin syöttötietoihin perustuvien vertailuarvojen hallinnoijien laatimien käytännesääntöjen osien tarkentamista koskevilla teknisillä sääntelystandardeilla (katso tämän virallisen lehden sivu 11).
         
            (4)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).